Interessante leesstof – NGK Welgemoed
Nelis Janse van Rensburg lewer die volgende bydrae vanuit die moderatuur:
"Paastyd is 'n heerlike deel van die kerklike jaar. Ons vier immers die opstanding van Christus. Dit is ook 'n tyd waarin Hy die lewegewende werklikheid van sy teenwoordigheid by ons bevestig.
In Handelinge 1 vertel Lukas dat Jesus oor die veertig dae na sy opstanding met onbetwisbare bewyse aan sy volgelinge getoon het dat Hy lewe. Dan in sy laaste gesprek met sy dissipels praat Hy vir oulaas met hulle oor die dinge van die koninkryk. En dan verdwyn Hy buite sig.
Terwyl ons in hierdie weke hierdie gebeure herdenk, weet ons ook wat daarna gebeur het. Hoe die Heilige Gees uitgestort is en die kerk tot stand gekom het. Hoe die Gees 'n beweging op gang gebring het wat net aanhou en aanhou en tot op hierdie dag soos golwe oor die wêreld heen verbrei.
Eersdaags herdenk ons ook die Pinkstergebeure. Was dit nie Goddelike wonderwerke wat destyds gebeur het nie? En is dit nie buitengewone wonders wat steeds gebeur wanneer sondaars hulle byvoorbeeld tot God keer nie? En sien ons nie steeds tallose openbaringe van die koninkryk van Christus elke keer wanneer sy liefde, geregtigheid en vrede aanbreek in ons midde nie? Daarom leef die kerk steeds in verwondering oor die grootheid en die glorie van God. Daarom is ons bewussyn oor wat destyds gebeur het en oor wat steeds gebeur so inspirerend.
Wanneer die lewe dan, soms vreugdeloos en kaalgestroop deur onreg en liefdeloosheid, ons van ons geloofsvreugde wil ontneem, is daar niks beter as om ons na die Pinkstergees te wend om sy troos, sy inspirasie, sy gawes, sy vrug, sy bevestiging, sy roeping weer nuut in ontvangs te neem nie. Dan bly ons lewend, dienend, singend vorentoe gaan, ongeag die kragte wat wil aftakel en doodmaak. My gebed is dat die Paas- en Pinkstertyd van 2022 vir elke gemeente 'n lewegewende tyd sal wees, waarin ons voluit sal deel in die opbrengs van God se voortgesette Pinksterseën."
Brasilië: Loof die Heer vir al die projekte wat die afgelope tyd voltooi is. Bid steeds vir ons voortgesette projek – Light in Amazonia – wat noodsaaklike geestelike en sosisale hulp aan die oewergemeenskappe langs die Amasonerivier gee.
Peru: Ons het 'n projek, End to End Peru, wat gemik is om inheemse gemeenskappe met die Bybel te bereik. Bid vir God se seën op hierdie werk wat evangelisasie en Bybelbetrokkenheid aanmoedig.
Ecuador: Die Bybelgenootskap se doelwit is om te verseker dat die Woord aan almal beskikbaar en toeganklik is, ongeag hul vermoë. Bid vir ons Bybelvertalingsprojek in die Gebaretaal van Ecuador, dat dit die Bybelbehoeftes van Dowes sal aanspreek.
Chili: Bid vir ons projek om die Ou Testament in Mapudungun vir die Mapuche mense te vertaal. Ons hoop dat die waarheid van God se Woord hulle sal vertroos en vrede sal bring te midde uitgebreide geweld.
Argentinië: Sommige pastore en gemeenteleiers hier is swak toegerus om die Woord doeltreffend te verstaan as gevolg van die gebrek aan onderrig in die bybelse tale, Hebreeus en Grieks. Bid vir ons pogings om 'n bestaande kursus uit te brei wat hierdie gebrek in ons land sal aanspreek.
Bolivia: Baie Venezolaanse vlugtelinge wat op soek is na beter geleenthede, het gekies om Bolivia hulle tuiste te maak. Armoede en hopeloosheid is 'n groot probleem in die gemeenskap. Bid vir ons projek, Words of Hope for the journey; en dat die beskikbaarmaking van Bybels en Bybelgedeeltes hoop en bemoediging sal bring.
Uruguay: Die behoeftes van jongmense en kinders hier is as 'n prioriteit geïdentifiseer. Bid vir ons projekte, insluitende die Grow and Learn-projek wat daarop gemik is om kinders in Sondagskole toe te rus met Bybelgedeeltes. Bid ook vir ons ander projek vir kinders, Draw my own Bible.
Colombia: Bid vir al ons verskillende projekte, veral dié wat op die inheemse Wayúu gemeenskappe fokus. Bid dat ons bybelse materiaal en opleiding aan die kinders van hierdie gemeenskappe sal kan voorsien. Dra die nuwe vertaling van die Wayuunaiki Nuwe Testament in gebed op.
Paraguay: Dank God vir die behoeftes wat deur ons projekte aangespreek word, veral die voortgesette werk met die oewergemeenskappe in die riviergebied. Bid vir die spesiale opleiding wat daar aan die leiers en lede van die gemeenskap gegee word.
Venezuela: Bid dat, ondanks die afname in hulpbronne, die werk van die plaaslike Bybelgenootskap sal floreer sodat die beskikbaarstelling en toegang tot God se Woord sal voortgaan en steeds hoop en lig vir die volk sal bring.
Noord-Korea: Die Woord van God is nie toeganklik vir die mense wat hier bly nie. Bid dat daar 'n wonderbaarlike ingryping sal wees sodat Noord-Koreane die geleentheid sal kry om die Bybel te lees.
Suid-Korea: Bid dat die jeug hier sal voortgaan om Christenskap en die Bybel aan te gryp, ondanks die afname in belangstelling in hierdie ouderdomsgroep. Bid dat God sal voortgaan om deure oop te maak en harte sal aanraak vir Sy koninkryk in die jare vorentoe.
Japan: Bid vir die Christene hier en dat daar in hulle Bybelbehoeftes voorsien sal word. Bid veral vir die geestelike behoeftes van die Dowes en dat ons hulle sal kan ondersteun deur die vertaling van die Bybel in Japannese Gebaretaal.
China Vennootskap: Volgens 'n nie-amptelike beraming is daar ongeveer 100 miljoen Chinese Christene. Die Bybel is dringend nodig om die behoeftes van hierdie Christene asook die bykans een miljard Chinese wat nog nie van God of die Bybel gehoor het nie, aan te spreek. Bid dat daar genoeg Bybels sal wees om Bybelwerk te ondersteun.
Mongolië: Bid vir ons projek om die Bybel in die Mongoolse 'Standard Version' te vertaal, asook vir die projek om die behoeftes van die blindes deur die Braille Bible Project aan te spreek. Bid spesifiek vir die aankoop van bekostigbare papier vir hierdie doel.
Singapoer: Bid steeds vir Christene en Bybelwerk hier en dat die Woord van God sal voortgaan om 'n ewige impak in hierdie deel van Asië te hê.
Nepal: Prys die Heer vir die projekte wat ons gebruik om die lewens van die mense in ons land deur God se Woord te verander. Bid vir ons projekte om die dowe Nepalese gemeenskap deur die Woord van God te bereik, deur die vertaling van Bybelgedeeltes in Nepalese Gebaretaal.
Maleisië: Bid dat ons die Bybel kan versprei onder Maleisiërs wat nog nie voorheen met die Woord van God te make gehad het nie. Bid steeds vir ons vertalingsprojekte, vir meer aanlyn interaksie met die Bybel, namate hierdie medium groei, asook vir ruim donasies.
Mianmar: Bid vir die projek, in samewerking met plaaslike kerke, om 'n geletterdheidsprogram waarna geluister word, te implementer. Daar word gehoop om met hierdie projek die Bybel en Bybelgedeeltes aan alle taalgroepe en mense met verskillende geletterdheidsvlakke beskikbaar te stel.
Thailand: Bid dat die projek om die Woord van God verstaanbaar te maak aan 'n nuwe geslag van Thailanders, suksesvol sal wees. Bid ook vir ons werk om die Bybel in Thaise Gebaretaal te vertaal sodat ons die Dowes kan bereik.
Kambodja: Prys die Heer dat Christenskap steeds geleidelik groei in Kambodja. Bid vir ons verskillende projekte wat geletterdheidsklasse en vertalingswerk insluit. Bid spesifiek vir die projek om aan die kerke die Khmer Studiebybel te voorsien, wat 'n dieper begrip van die Woord sal bevorder.
Laos: Vryheid van geloof is baie beperk hier. Bid vir ons werk met die kerke en dat die span met geloof en durf bemoedig sal word om God se wil te volbring.
Viëtnam: Bid steeds vir die voortgaande poging om 'n Viëtnamese Studiebybel die lig te laat sien. Dit sal Viëtnamese predikers, evangeliste en lekepredikers, wat geringe toegang tot formele bybelse onderrig het, help. Bid dat God hierdie Bybel sal seën en dat die mense se kennis van die Woord sal verdiep.
Finland: Bid steeds vir ons werk hier plaaslik en spesifiek vir ons betrokkenheid by wêreldwye vertalingsprojekte. Prys die Heer vir die baanbreker vertaling van die Nuwe Testament in moderne Fins wat gemik is op slimfoongebruikers en wat fokus op die ervaring van die eindgebruiker. Die vertaling is in 2020 voltooi.
Noorweë: Dank God vir die projekte wat ons die laaste ruk suksesvol kon voltooi. Prys die Heer vir die Christene wat hier woon en bid dat ons die Bybel in geskikte formate beskikbaar kan maak om so in hul Bybelbehoeftes te voorsien.
Swede: Prys die Heer vir al die Bybelwerk wat hier gedoen is en die verhoudinge wat oor die jare met die kerke gebou is. Die Christelike geloof voer tans 'n opdraande stryd hier. Bid dat God geloof in ons land sal aanvuur.
Denemarke: Bid steeds dat die Bybel 'n ewige impak op ons burgers sal hê en dat ons vertalings Bybelbetrokkenheid sal bevorder. Bid vir 'n hernude waardering van die Woord van God.
Faroëreilande: Prys die Heer vir die werk wat reeds hier gedoen is. Bid dat ons sal kan voortgaan om Bybels aan Christene te voorsien, te midde veranderende Bybelbehoeftes, sodat hulle geloof versterk sal word. Bid ook vir ons publikasieprojekte en dat ons die Woord in geskikte formate beskikbaar kan stel.
Ysland: Bid steeds vir ons verhoudinge met die Kerk in Ysland en dat die Yslanders steeds die waarheid van die bybelse boodskap sal bly soek. Bid vir ons werk onder jongmense en kinders.
Frankryk: Bid vir ons mense – dat hulle belangstelling in die waarheid van die Bybel weer sal opvlam en dat ons in hulle Bybelbehoeftes sal kan voorsien sodat dit Bybelbetrokkenheid sal aanmoedig.
Portugal: Dank God vir alles wat in ons land bereik is danksy Bybelwerk. Bid dat ons nie die pas sal verslap nie, maar steeds aan nuwe maniere sal dink om gesinne toe te rus, om Bybelbetrokkenbheid te bevorder. Bid dat ons werk 'n groot impak sal hê.
Spanje: Prys die Heer vir die verhouding wat oor die jare met die Kerk in Spanje gebou is. Bid dat ons Bybels in geskikte formate en vertalings sal kan voorsien.
Skotland: Soos die geval in baie ander lande, is hier heelwat uitdagings wat Christenskap en Bybelbetrokkenheid in die gesig staar. Bid dat ons innoverende maniere sal vind om die boodskap van Christus by 'n nuwe geslag Skotte tuis te bring en dat God se Woord weer in hul harte sal brand.
Engeland en Wallis: Dra ons werk as 'n Missie Hulpbronsentrum in gebed op. Bid ook vir die werk wat nodig is om die Chinese Studiebybel, wat tot dusver net in China beskikbaar is, aan te pas om die groeiende behoefte vir 'n Studiebybel by Chinese Christene in die diaspora aan te spreek.
Noord-Ierland: Deur God se genade kon ons ons aktiwiteite in lyn bring met Wêreldbiddag 2022 wat vanjaar op ons deel van die wêreld fokus. Bid dat God ons sal help om nuwe gehore te bereik en om Bybelbestrokkenheid te bevorder deur ons skakeling met verskeie organisasies in die aanloop tot die geleentheid.
Republiek van Ierland: Dank God vir die voorsiening van die nodige hulpbronne om Bybelwerk in ons land te doen. Terwyl ons werk om die Bybel te produseer en die bybelse storie te vertel, bid ons dat die beste liefdesverhaal wat nog ooit geskryf is, 'n groot impak sal hê.
België (Frans): Bid vir die werk van die Franstalige Belgiese Bybelgenootskap wat toegewyd is om in Bybelbehoeftes van die Franssprekende Belge te voorsien. Bid dat die waarheid van God se Woord die harte van die mense wat hier woon sal deurdring en dat dit 'n blywende verskil in hul lewens sal maak.
Nederland en Vlaandere: Bid vir ons werk, veral onder kinders. Bid spesifiek vir die saad wat geplant word deur Bible Basics, 'n program wat vir Sondagskole ontwikkel is en wat gratis in Nederlands en Engels beskikbaar is. Bid dat dit later in die lewens van die kinders sal vrug dra.
Artikel deur Ds Nelis Janse van Rensburg in Die Burger van 25 Julie 2020 oor plaasaanvalle.
Plaasaanvalle in Suid-Afrika veroorsaak buitengewone trauma. Dit is nie net die direkte familie van slagoffers wat emosioneel ontwrig en gepynig word nie, maar hele gemeenskappe. Die blywende impak op die psige van ons mense moet verstaan word.
Predikante vertel hoe dié gebeure 'n uitkringende effek het. En dit is belangrik om na hulle te luister. Hulle hanteer immers 'n groot deel van die trauma wat volg op die krisisgebeure. Hulle lig dikwels die naasbestaandes van die tragedie in, troostelose mense word versorg en vasgehou, skok word stadig afgewentel met pogings om die angste en woede wat losgelaat is tot bedaring te bring. Die sekondêre trauma van mede-plaasbewoners, bure, dokters, vriende, gemeenskappe word aangehoor, beleef, geabsorbeer. Hele families en gemeenskappe word diep verwond. Aanvanklik bou die hartseer op na die begrafnis toe. Die begrafnisgangers sluk diep. Hulle seer word verdwerg deur die pyn van die verwese naaste naasbestaandes. As hulle daar wegry, weet almal egter hulle lewe moet voortgaan. Maar trauma wat te gou stilgemaak is, gaan lê diep gebêre in emosionele argiewe. Mense gaan aan met hulle lewe. Hulle het immers nie 'n keuse nie. Die verpligte besig-wees verberg ongelukkig dikwels die verandering wat gebeur het, die angssentrum wat meer aktief is, wat voortydig alarm maak oor moontlike nuwe verlies, die woede wat aanjaend wag op 'n volgende geleentheid om losgelaat te word, die magteloosheid wat skree na iets om te doen, die agterdog wat afstand bring, die aannames oor mense en die lewe wat verwring is. En dït herstel nie sommer nie. Die volgende rondte trauma sal wys dat die eerste rondte eintlik nooit verby was nie.
Hoewel die aantal moorde en aanvalle op plase oor die afgelope aantal jare afgeneem het, is die voorkoms daarvan steeds onaanvaabaar hoog. Na 'n verdere insinking tydens Vlak 5 van die Covid-19 inperkings, het die aantal plaasaanvalle nou weer toegeneem. Die ontstellende is dat die aanvalle dikwels met ongekende brutaliteit en agressie gepaard gaan. Die aanvallers is klaarblyklik nie net gefokus op diefstal nie. By bykans een uit elke vyf aanvalle word daar na bewering niks gesteel nie. Die aanvallers is kwaad en hulle wil hulle slagoffers seermaak. In talle gevalle is die slagoffers so weerloos dat hulle aanvallers hulle maar net kon vasbind, hulle buit bymekaar maak en geepad. Maar dit is nie hoe dit gedoen word nie. Ou tannies word met ysterpype oor hulle koppe geslaan, weerlose mense word met pangas vermink, ander word met kookwater gebrand. In KwaZulu-Natal is 'n swanger vrou verlede maand in haar huis vermoor. Die media het as volg berig: "Een van die aanvallers het die twee kinders na 'n kamer geneem en die vrou na 'n badkamer. Haar keel is daar met 'n mes afgesny. Die aanvallers het daarna gevlug sonder om iets te steel."
Vertoë en navrae oor die regering se hantering van plaasaanvalle word telkens met min of meer dieselfde reaksie begroet. Julle moenie hierdie verskynsel verpolitiseer nie. So het mnr Julius Malema ook geantwoord toe ons reguit met hom gaan praat het oor die EFF se uitsprake oor grond, dat mense hulle so hoor dat hulle bedoel dat boere maar met geweld verwyder moet word. Julle moenie hiervan 'n rassekwessie maak nie. Dit is net misdaad. So het hy met groot nadruk gesê. En plaasmoorde moet gesien word in verhouding tot die hoeveelheid moorde in Suid-Afrika. Alle moorde moet beveg word. Die hoeveelheid moorde op weerlose mense in Suid-Afrika is so omvangryk in getal dat die getal plaasmoorde as persentasie van die totaal
nie regtig 'n buitengewone fokus in die bekamping van die verskynsel van moord regverdig nie. Dit was die soort argumente wat ons onder meer van verteenwoordigers van die regerende party gehoor het. Maar statistiek is geduldig. Die waarheid is ook dat landbou 'n baie hoë-risko ekonomiese sektor geword het. Geen plaas is regtig meer veilig nie.
Die bedreiging wat plaasaanvalle vir landbousekuriteit inhou, moet uiteraard ook as 'n bedreiging vir voedselsekuriteit verstaan word.
Maar wat is die moontlike oorsake vir hierdie toestand? Dit is logies om te sê dat die verhoogde werkloosheid en armoede verband hou met die rooftogte. Wat natuurlik nie die brutaliteit verklaar nie. Die land se politieke geskiedenis word dikwels as rede aangevoer vir die geweld. Julle verstaan nie, die mense is kwaad, word gesê. Dis nie 'n verontskuldiging nie, sê hulle, maar dit verklaar die agressie en die intensiteit van die aanvalle. Natuurlik moet ons hieroor diepgaande nadink. Wat doen ons aan versoening in die land? Watter brûe word in plaaslike gemeenskappe gebou? Hoe word daar geluister na mekaar se frustrasies? Hoe kom ons binne hoorafstand van mekaar? En hoe hanteer ons dan al die pyn wat by almal teenwoordig is? Daar is in elke gemeenskap leiers en vaardighede nodig om hiermee erns te maak. En die leiers, vaardighede en welwillendheid is daar. Maar hulle kry swaar om binne ruimtes wat voortdurend deur politici gepolariseer word tot hulle reg te kom. Waardes van wedersydse respek en omgee bly in die proses in die slag.
Verreweg die meerderheid van ons boere verstaan die geskiedenis, asook die dinamika van armoede. Dit was opvallend hoe landbouers tydens die afgelope Covid-19 krisis op wonderlike maniere gehelp het om kos aan arm gemeenskappe te voorsien. 'n Bekende bestuurder van sopkombuise in die Wes-Kaap vertel hoe boere vragte groente en vrugte in 10-ton vragmotors vir hulle kom aflaai het. Ander, elders in die land het dieselfde gedoen en onder meer tonne mielies geskenk. Die welwillendheid is daar. Daar is ook plekke waar die leierskap reeds aan die dag gelê word om verskillende dele van die gemeenskap met mekaar in gesprek te bring. Die waarde van hierdie langtermyn beleggings in gemeenskappe kan nie oorskat word nie. Kerkleiers en die burgerlike samelewing het in hierdie opsig 'n baie groot verantwoordelikheid.
Die vraag is wat die rol van die regering in hierdie proses moet wees. Die huidige swye van die regering kan nie meer as 'n onskuldige neutrale posisie beskou word nie. Dit is die swye van die regering wat nou die kwessie verpolitiseer, nie meer die beswaarmakers teen die regering se gebrek aan optrede nie. Vir watter belangrike rede sal 'n regering geen publieke geluid oor so 'n algemene misdadige en brutale verskynsel met al bogenoemde gevolge maak, anders as vanweë politieke redes nie? Is hier dalk 'n onderliggende verwarring by die regering dat hy nie gelyktydig 'n beleid van grondhervorming en 'n toegespitse fokus om boere te beskerm, kan hê nie? Die vraag suggereer 'n reuse morele probleem waarvan ek geen regering graag sou wou beskuldig nie. Maar 'n mens begin desperaat soek na die redes vir die swye.
President Cyril Ramaphosa het wel verlede week tydens sy imbizo op 'n vraag reageer en aangedui dat hy bekommerd is oor plaasaanvalle en die moorde op boere. Maar toe't hy weer voortgegaan met veralgemenings oor geweld en moord in Suid-Afrika. Die President se betrokkenheid móét meer behels as net 'n terloopse opmerking. Hy sal aktief sterker leiding moet gee oor hierdie spesifieke kwessie. 'n Multi-departementele bendadering is immers nodig. Politici sal ook die verskynsel voortdurend moet veroordeel. Die SA Polisiediens speel natuurlik 'n kritiese rol in die beveiliging van landelike gemeenskappe. Die SAPD se Komitee vir Landelike Prioriteitsveilgheid se nasionale polisiëringstrategie behoort daarom met
uitgebreide navorsing ondersteun te word. Veiligheidseenhede moet uitgebrei en befonds word. Elke distrik behoort 'n spesiale toegeruste dienspunt te hê. Boere en plaaswerkers behoort uitgerus te word met veiligheidstoerusting. Belangrike roetes na plase behoort gemonitor te word. Plaaswagte moet geakrediteer en voorsien word van hulpbronne om hulle moniteringswerk te doen. Die Departmente vir Sosiale Ontwikkeling, Onderwys en Korrektiewe Dienste moet op die langtermyn sistemiese bydraes maak. Ons het 'n groter strategie nodig waartoe die regering en georganiseerde landbou saam verbind is. En daarvoor het ons leierskap nodig.
Ons het as nasie klaarblyklik 'n lang pad om te loop om die besef van die waarde van mense se lewe te herstel en te ontwikkel. Dat die waardes van menswaardigheid, gelykheid en vryheid in ons Grondwet staan, is wonderlik. Die regering se mandaat om te regeer gaan presies hieroor. Die ongekende blootstelling van die landbougemeenskap aan die slegste vorme van geweld bied al lankal aan die regering 'n geleentheid om te wys hoe ernstig hulle hierdie mandaat neem. Hoe langer hulle swyg of selfs hieroor net 'n lae profiel handhaaf, hoe meer sal die klippe dit uitroep dat 'n tragedie hom tans in Suid-Afrika se landelike gemeenskappe afspeel.